Vestkysten

Vestkysten er en betegnelse på hele vestkysten av kontinentet, fra Kapp Storm og helt nord til orkenes territorium. I likhet med bystatene i sørøst er det ikke noe sentralt styre her; hver by er selvstendig, med sine egne lover, regler og måter å hanskes med hverdagen på - det eneste som er felles for byene er adelssystemet og slaveriet.

Været her er hardt, med mye vind og harde og lange vintre. Å overleve her krever langt mer av et samfunn enn tilfellet er i sørøst, og byene er organisert tilsvarende annerledes.

Byene på vestkysten


Frostgard

Havgard

Innjuvet

Jernfjord

Svartvik

Brakk

Rekhavn

Drukning

Blodhavn

Vik

Naturen på vestkysten


Selve kysten er et opprevet klippelandskap, og de fleste byene er kun mulig å nå med båt. Det drives derfor lite tradisjonelt jordbruk, og det meste av mat lages av ingredienser fra havet. Det dyrkes tang og tare i de mindre værutsatte fjordene, og sammen med fisk og skalldyr utgjør det hoveddelen av kostholdet. Hvalfangst forekommer også, men da mest til utvinning av hvaloljen som brukes til belysning. Sjøfugl lar seg også jakte på på ulikt vis, men dette gjøres i svært liten skala.

Om vinteren er mange fjorder islagt, og selv om fiske fremdeles foregår, er det langt mindre av det enn i sommerhalvåret. Tang- og tareinnhøsting foregår aldri når isen ligger. Det er derfor vanlig å preservere matvarer i løpet av sommeren, for å ha mat fram til isen går på vårparten. Tørking og salting er de vanligste lagringsmetodene, men også sylting og graving/raking forekommer.